作者:李嶠
標題:夏晚九成宮呈同僚
內容:碣館分襄野，平臺架射峰。英藩信煒燁，勝地本從容。林引梧庭鳳，泉歸竹沼龍。小軒恆共處，長阪屬相從。野席蘭琴奏，山臺桂酒醲。一枰移晝景，六著盡宵鐘。枚藻清詞律，鄒談耀辯鋒。結歡良有裕，聯寀愧無庸。暫悅丘中賞，還希物外蹤。風煙遠近至，魚鳥去來逢。月澗橫千丈，雲崖列萬重。樹紅山果熟，崖綠水苔濃。願以西園柳，長間北巖松。